นายกฯ กำชับ ศธ.ดูแลสุขอนามัยหลังน้ำลด
ให้กำลังใจเด็กอาชีวะช่วยอุทกภัย พร้อมเตือนใส่ใจความปลอดภัย,เมื่อวันที่ 20 ก.ย. นายณัฏฐพล ทีปสุวรรณ รมว.ศึกษาธิการ กล่าวว่า ตามที่ตนได้ลงพื้นที่เพื่อติดตามช่วยเหลือประชาชนที่ประสบอุทกภัยในพื้นที่จังหวัดอุบลราชธานี กับคณะของ พล.อ.ประยุทธ์ จันทร์โอชา นายกรัฐมนตรี ทั้งนี้ พล.อ.ประยุทธ์ ได้กำชับให้ทุกกระทรวงได้เข้าไปช่วยเหลือประชาชนอย่างเต็มที่ แต่การเข้าไปช่วยเหลือไม่ควรจะซ้ำซ้อนกัน จะต้องกระจายให้ครอบคลุมประชาชนทุกครัวเรือน ,โดยในส่วนของกระทรวงศึกษาธิการ (ศธ.) เรายังพอมีงบประมาณที่จะนำมาช่วยเหลือได้ทั้งการจัดเป็นทุนการศึกษา และซ่อมแซมสถานศึกษาที่ได้รับผลกระทบให้กลับมาเปิดและจัดการเรียนการสอนได้ตามปกติ ซึ่งนายกฯได้กำชับด้วยว่าขอให้แต่ละโรงเรียนได้คำนึงในเรื่องของสุขอนามัย โดยเฉพาะเรื่องห้องน้ำ และอาหารการกินต่างๆ ขณะเดียวกัน พล.อ.ประยุทธ์ ยังได้ให้กำลังใจกลุ่มครู และนักศึกษาอาชีวศึกษาที่ออกหน่วยบริการช่วยเหลือประชาชนผ่านศูนย์ซ่อมสร้างเพื่อชุมชน (Fix it Center) ซึ่งได้เข้าไปซ่อมแซมรถยนต์ จักรยานยนต์ เครื่องใช้ไฟฟ้าต่างๆ รวมไปถึงช่วยขนย้ายสิ่งของให้กับชาวบ้าน โดยนายกฯได้กำชับการทำงานต่างๆให้ดูเรื่องความปลอดภัยเป็นสำคัญ โดยเฉพาะเรื่องไฟฟ้า ส่วนการจัดการเรียนการสอนชดเชยให้กับนักเรียนในโรงเรียนที่ได้รับผลกระทบนั้น ทางสำนักงานคณะกรรมการการศึกษาขั้นพื้นฐาน (สพฐ.) ได้เตรียมแผนรองรับไว้แล้ว,ด้าน ดร.บุญรักษ์ ยอดเพชร เลขาธิการคณะกรรมการการอาชีวศึกษา กล่าวว่า สำนักงานคณะกรรมการการอาชีวศึกษา (สอศ.) ได้จัดทีมนักศึกษาอาชีวศึกษาออกให้ความช่วยเหลือประชาชน และสถานศึกษาให้กลับสู่สภาวะปกติได้โดยเร็ว พร้อมทั้งได้เตรียมจัดส่งงบประมาณให้สถานศึกษากว่า 12,000,000 บาท เพื่อให้สถานศึกษาได้นำไปใช้ในการออกศูนย์ซ่อมสร้างเพื่อชุมชน อย่างไรก็ตาม สอศ.ได้เน้นย้ำคณะครู และนักศึกษาที่เข้าไปปฏิบัติหน้าที่ช่วยเหลือประชาชนครั้งนี้จะต้องคำนึงถึงเรื่องความปลอดภัยตามข้อห่วงใยของนายกฯ โดยให้ถือว่าการออกมาปฏิบัติหน้าที่ในครั้งนี้เป็นห้องเรียนที่จะช่วยเสริมทักษะการฝึกปฏิบัติงานในวิชาชีพของนักศึกษา และเป็นการบ่มเพาะจิตอาสาให้กับเยาวชนด้วย อย่างไรก็ตาม หลังช่วยเหลือฟื้นฟูน้ำท่วม สถานศึกษาในสังกัดจะต้องจัดสอนชดเชยให้ครบจำนวนชั่วโมง โดยนัดหมายเรียนเพิ่มในวันหยุด และกำหนดการสอบใหม่ เพราะสถานศึกษาบางแห่งอยู่ในช่วงสอบพอดี.
พล.อ.ประยุทธ์ ได้กำชับให้ทุกกระทรวงได้เข้าไปช่วยเหลือประชาชนอย่างเต็มที่ แต่การเข้าไปช่วยเหลือไม่ควรจะซ้ำซ้อนกัน จะต้องกระจายให้ครอบคลุม
น้ำท่วมอุบล,สุขอนามัย,น้ำลด,กระทรวงศึกษาธิการ,งบประมาณ,ทุนการศึกษา,ณัฏฐพล ทีปสุวรรณ,น้ำท่วม